amanoisuno/poet huggingface dataset:
與元丹丘方城寺談玄作 李白
茫茫大夢中，惟我獨先覺。騰轉風火來，假合作容貌。滅除昏疑盡，領略入精要。澄慮觀此身，因得通寂照。郎悟前後際，始知金仙妙。幸逢禪居人，酌玉坐相召。彼我俱若喪，雲山豈殊調。清風生虛空，明月見談笑。怡然青蓮宮，永願恣遊眺。
尋高鳳石門山中元丹丘 李白
尋幽無前期，乘興不覺遠。蒼崖渺難涉，白日忽欲晚。未窮三四山，已曆千萬轉。寂寂聞猿愁，行行見雲收。高松來好月，空穀宜清秋。溪深古雪在，石斷寒泉流。峰巒秀中天，登眺不可盡。丹丘遙相呼，顧我忽而哂。遂造窮穀間，始知靜者閑。留歡達永夜，清曉方言還。
安州般若寺水閣納涼，喜遇薛員外乂 李白
翛然金園賞，遠近含晴光。樓臺成海氣，草木皆天香。忽逢青雲士，共解丹霞裳。水退池上熱，風生松下涼。吞討破萬象，搴窺臨眾芳。而我遺有漏，與君用無方。心垢都已滅，永言題禪房。
魯中都東樓醉起作 李白
昨日東樓醉，還應倒接z5。阿誰扶上馬，不省下樓時。
對酒醉題屈突明府廳 李白
陶令八十日，長歌歸去來。故人建昌宰，借問幾時回。風落吳江雪，紛紛入酒杯。山翁今已醉，舞袖為君開。
月下獨酌四首 李白
花間一壺酒，獨酌無相親。舉杯邀明月，對影成三人。月既不解飲，影徒隨我身。暫伴月將影，行樂須及春。我歌月裴回，我舞影零亂。醒時同交歡，醉後各分散。永結無情遊，相期邈雲漢。天若不愛酒，酒星不在天。地若不愛酒，地應無酒泉。天地既愛酒，愛酒不愧天。已聞清比聖，複道濁如賢。賢聖既已飲，何必求神仙。三杯通大道，一鬥合自然。但得酒中趣，勿為醒者傳。三月咸陽城，千花晝如錦。誰能春獨愁，對此徑須飲。窮通與修短，造化夙所稟。一樽齊死生，萬事固難審。醉後失天地，兀然就孤枕。不知有吾身，此樂最為甚。窮愁千萬端，美酒三百杯。愁多酒雖少，酒傾愁不來。所以知酒聖，酒酣心自開。辭粟臥首陽，屢空饑顏回。當代不樂飲，虛名安用哉。蟹螯即金液，糟丘是蓬萊。且須飲美酒，乘月醉高臺。
春歸終南山松龕舊隱 李白
我來南山陽，事事不異昔。卻尋溪中水，還望岩下石。薔薇緣東窗，女蘿繞北壁。別來能幾日，草木長數尺。且複命酒樽，獨酌陶永夕。
冬夜醉宿龍門，覺起言志 李白
醉來脫寶劍，旅憩高堂眠。中夜忽驚覺，起立明燈前。開軒聊直望，曉雪河冰壯。哀哀歌苦寒，鬱鬱獨惆悵。傅說版築臣，李斯鷹犬人。欻起匡社稷，甯複長艱辛。而我胡為者，歎息龍門下。富貴未可期，殷憂向誰寫。去去淚滿襟，舉聲梁甫吟。青雲當自致，何必求知音。
尋山僧不遇作 李白
石徑入丹壑，松門閉青苔。閑階有鳥跡，禪室無人開。窺窗見白拂，掛壁生塵埃。使我空歎息，欲去仍裴回。香雲遍山起，花雨從天來。已有空樂好，況聞青猿哀。了然絕世事，此地方悠哉。
過汪氏別業二首 李白
遊山誰可遊，子明與浮丘。疊嶺礙河漢，連峰橫鬥牛。汪生面北阜，池館清且幽。我來感意氣，捶炰列珍羞。掃石待歸月，開池漲寒流。酒酣益爽氣，為樂不知秋。疇昔未識君，知君好賢才。隨山起館宇，鑿石營池台。星火五月中，景風從南來。數枝石榴發，一丈荷花開。恨不當此時，相過醉金罍。我行值木落，月苦清猿哀。永夜達五更，吳歈送瓊杯。酒酣欲起舞，四座歌相催。日出遠海明，軒車且裴回。更游龍潭去，枕石拂莓苔。
待酒不至 李白
玉壺系青絲，沽酒來何遲。山花向我笑，正好銜杯時。晚酌東窗下，流鶯複在茲。春風與醉客，今日乃相宜。
獨酌 李白
春草如有意，羅生玉堂陰。東風吹愁來，白髮坐相侵。獨酌勸孤影，閑歌面芳林。長松爾何知，蕭瑟為誰吟。手舞石上月，膝橫花間琴。過此一壺外，悠悠非我心。
友人會宿 李白
滌蕩千古愁，留連百壺飲。良宵宜清談，皓月未能寢。醉來臥空山，天地即衾枕。
春日獨酌二首 李白
東風扇淑氣，水木榮春暉。白日照綠草，落花散且飛。孤雲還空山，眾鳥各已歸。彼物皆有托，吾生獨無依。對此石上月，長醉歌芳菲。我有紫霞想，緬懷滄洲間。思對一壺酒，澹然萬事閑。橫琴倚高松，把酒望遠山。長空去鳥沒，落日孤雲還。但恐光景晚，宿昔成秋顏。
金陵江上遇蓬池隱者 李白
心愛名山遊，身隨名山遠。羅浮麻姑台，此去或未返。遇君蓬池隱，就我石上飯。空言不成歡，強笑惜日晚。綠水向雁門，黃雲蔽龍山。歎息兩客鳥，裴回吳越間。共語一執手，留連夜將久。解我紫綺裘，且換金陵酒。酒來笑複歌，興酣樂事多。水影弄月色，清光奈愁何。明晨掛帆席，離恨滿滄波。
月夜聽盧子順彈琴 李白
閑坐夜明月，幽人彈素琴。忽聞悲風調，宛若寒松吟。白雪亂纖手，綠水清虛心。鐘期久已沒，世上無知音。
清溪半夜聞笛 李白
羌笛梅花引，吳溪隴水情。寒山秋浦月，腸斷玉關聲。
日夕山中忽然有懷 李白
久臥青山雲，遂為青山客。山深雲更好，賞弄終日夕。月銜樓間峰，泉漱階下石。素心自此得，真趣非外惜。鼯啼桂方秋，風滅籟歸寂。緬思洪崖術，欲往滄海隔。雲車來何遲，撫幾空歎息。
夏日山中 李白
懶搖白羽扇，裸體青林中。脫巾掛石壁，露頂灑松風。
山中與幽人對酌 李白
兩人對酌山花開，一杯一杯複一杯。我醉欲眠卿且去，明朝有意抱琴來。
春日醉起言志 李白
處世若大夢，胡為勞其生。所以終日醉，頹然臥前楹。覺來盼庭前，一鳥花間鳴。借問此何時，春風語流鶯。感之欲歎息，對酒還自傾。浩歌待明月，曲盡已忘情。
廬山東林寺夜懷 李白
我尋青蓮宇，獨往謝城闕。霜清東林鐘，水白虎溪月。天香生虛空，天樂鳴不歇。宴坐寂不動，大千入毫髮。湛然冥真心，曠劫斷出沒。
尋雍尊師隱居 李白
群峭碧摩天，逍遙不記年。撥雲尋古道，倚石聽流泉。花暖青牛臥，松高白鶴眠。語來江色暮，獨自下寒煙。
與史郎中欽聽黃鶴樓上吹笛 李白
一為遷客去長沙，西望長安不見家。黃鶴樓中吹玉笛，江城五月落梅花。
對酒 李白
勸君莫拒杯，春風笑人來。桃李如舊識，傾花向我開。流鶯啼碧樹，明月窺金罍。昨日朱顏子，今日白髮催。棘生石虎殿，鹿走姑蘇台。自古帝王宅，城闕閉黃埃。君若不飲酒，昔人安在哉。
醉題王漢陽廳 李白
我似鷓鴣鳥，南遷懶北飛。時尋漢陽令，取醉月中歸。
嘲王曆陽不肯飲酒 李白
地白風色寒，雪花大如手。笑殺陶淵明，不飲杯中酒。浪撫一張琴，虛栽五株柳。空負頭上巾，吾于爾何有。
獨坐敬亭山 李白
眾鳥高飛盡，孤雲獨去閑。相看兩不厭，只有敬亭山。
自遣 李白
對酒不覺暝，落花盈我衣。醉起步溪月，鳥還人亦稀。
訪戴天山道士不遇 李白
犬吠水聲中，桃花帶雨濃。樹深時見鹿，溪午不聞鐘。野竹分青靄，飛泉掛碧峰。無人知所去，愁倚兩三松。
秋日與張少府、楚城韋公藏書高齋作 李白
日下空庭暮，城荒古跡餘。地形連海盡，天影落江虛。舊賞人雖隔，新知樂未疏。彩雲思作賦，丹壁間藏書。楂擁隨流葉，萍開出水魚。夕來秋興滿，回首意何如。
秋夜獨坐懷故山 李白
小隱慕安石，遠遊學屈平。天書訪江海，雲臥起咸京。入侍瑤池宴，出陪玉輦行。誇胡新賦作，諫獵短書成。但奉紫霄顧，非邀青史名。莊周空說劍，墨翟恥論兵。拙薄遂疏絕，歸閒事耦耕。顧無蒼生望，空愛紫芝榮。寥落暝霞色，微茫舊壑情。秋山綠蘿月，今夕為誰明。
憶崔郎中宗之游南陽遺吾孔子琴，撫之潸然感舊 李白
昔在南陽城，唯餐獨山蕨。憶與崔宗之，白水弄素月。時過菊潭上，縱酒無休歇。泛此黃金花，頹然清歌發。一朝摧玉樹，生死殊飄忽。留我孔子琴，琴存人已歿。誰傳廣陵散，但哭邙山骨。泉戶何時明，長掃狐兔窟。
憶東山二首 李白
不向東山久，薔薇幾度花。白雲還自散，明月落誰家。我今攜謝妓，長嘯絕人群。欲報東山客，開關掃白雲。
望月有懷 李白
清泉映疏鬆，不知幾千古。寒月搖清波，流光入窗戶。對此空長吟，思君意何深。無因見安道，興盡愁人心。
對酒憶賀監二首 李白
四明有狂客，風流賀季真。長安一相見，呼我謫仙人。昔好杯中物，翻為松下塵。金龜換酒處，卻憶淚沾巾。狂客歸四明，山陰道士迎。敕賜鏡湖水，為君台沼榮。人亡餘故宅，空有荷花生。念此杳如夢，淒然傷我情。
重憶一首 李白
欲向江東去，定將誰舉杯。稽山無賀老，卻棹酒船回。
春滯沅湘有懷山中 李白
沅湘春色還，風暖煙草綠。古之傷心人，於此腸斷續。予非懷沙客，但美采菱曲。所願歸東山，寸心於此足。
落日憶山中 李白
雨後煙景綠，晴天散餘霞。東風隨春歸，發我枝上花。花落時欲暮，見此令人嗟。願遊名山去，學道飛丹砂。
憶秋浦桃花舊游，時竄夜郎 李白
桃花春水生，白石今出沒。搖盪女蘿枝，半搖青天月。不知舊行徑，初拳幾枝蕨。三載夜郎還，于茲煉金骨。